钦定古今图书集成/历象汇编/历法典/第052卷 > 测恒星相距之器
## 钦定古今图书集成/历象汇编/历法典/第052卷 > 测恒星相距之器

测恒星相距之器图说

如前图。甲乙丙为全圈六分之一，名“纪限仪”者，历家
以六十为纪法，以别于四分一之象限也。甲为全圈
之心，乙丙为纪限之弧，分六十度，度分六，分十二或
三十，任仪大小作之，仪愈大分愈细，即愈善耳。甲丁
尺为度尺，树圆表于甲以为尺枢，其末丁游移弧上
以定度分切度分之处，剡其半为中线，以直当甲心
之一点。丁上立一通光耳，耳上于中线两旁各作一
罅，各与中线平行，两罅之间，与甲表之径等，是耳随
尺游移，故名“通光游耳。”又于乙上立一耳，常定不移，
是名“通光定耳。”又别作一耳，用则加之，否则去之，是
名“通光设耳。”三耳之用不同，其制一也。又于己上立
一小表，弧之上，去乙二十度为戊，去乙丙各三十度
为庚，己戊线与甲庚平行，使从戊窥己，从庚窥甲，其
度分等。而通光设耳之本所则戊也。全器以架承之，
或为圆球架，或为三枢架，令上下左右偏正无所不
可，以便展转测诸曜之距度分。《测法》：先定所测之二
星，顺其正斜之势，以仪面承之，以搘杖支之。次令一
人从《定耳》之一罅窥甲表同方之一边，令目与表与
第一星相参直。又一人从游耳窥第二星亦如之。次
视两耳下两中线之间弧上距度分，即两星之距度
分也。若两距度分绝少，难容两人并测，即加设《耳》于
戊，以戊己当乙甲，向己表窥第一星，而丁甲度尺对
第二星，如前从庚右数之，即所测之距度，因戊己与
庚甲“为平行线”故也。凡测日与月，月与星，星与日，皆
仿此。但日光照耀，表景多虚淡不明。宜用展缩木筒
一具，加度尺之上，以束光聚影，则灼然易见矣。